Eeloleval ööpäeval asendub troopiline õhk Eesti kohal mõõduka soojaga.
Esmaspäeva öö on Eestis vähese ja vahelduva pilvisusega. Öö hakul sajab Ida-Eestis kohati hoovihma ning püsib äikeseoht. Tuul pöördub kõikjal loodesse ja ulatub 5 kuni 10, puhanguti 14 meetrini sekundis. Sooja on 11 kuni 16, rannikul kuni 19 kraadi, vahendas "Aktuaalne kaamera".
Hommik on peamiselt sajuta. Puhub loodetuul 4 kuni 9, rannikul puhanguti kuni 12 meetrit sekundis. Sooja on 16 kuni 20 kraadi.
Päev on vahelduva pilvisusega. Kohati võib areneda hoovihmapilvi. Puhub loode- ja läänetuul 4 kuni 10, pärastlõunal põhjarannikul puhanguti kuni 14 meetrit sekundis. Sooja on 19 kuni 24 kraadi.
Õhtu on peamiselt sajuta. Puhub loode- ja läänetuul 4 kuni 10, põhjarannikul puhanguti 13 meetrit sekundis. Sooja on 17 kuni 20 kraadi.
Teisipäeval liiguvad järgmised vihmahood üle Eesti läänest itta, kolmapäeval on sadu harv. Öösiti on sooja 10 kraadist sisemaal 18 kraadini mere ääres, päevasel ajal tõuseb õhutemperatuur 18 kuni 24 kraadini. Neljapäev ja reede tulevad juba peamiselt sajuta ning järk-järgult soojeneva õhuga. Nii öised miinimumid kui ka päevased maksimumid tõusevad kahe-kolme kraadi võrra.
Toimetaja: Merili Nael